'Dringende ingryping' aangekondig vir droogte in Noord-Kaap | Maroela Media
Adj.pres. David Mabuza het verskeie dringende ingrypingsmaatreëls aangekondig om die uitwerking van die moordende en voortslepende droogte in die Noord-Kaap te probeer verminder.
Mabuza was in Aggeneys in die Noord-Kaap as deel van 'n grondhervormingsondersteuningsprogram. Hy het die Noord-Kaap besoek nadat hy in Julie vanjaar in die parlement 'n onderneming gegee het dat die regering met die bedryf sal saamwerk om droogtehulp na die gebied te bring.
Die Noord-Kaap ervaar 'n droogte in al vyf sy distrikte. Mabuza het die regering verbind tot dringende hulp vir die boerderygemeenskap wie se vee die meeste deur die droogte geraak word.
Die regering gaan ook help met die produksie van voer om die huidige voorraad van die voerbank wat in die provinsie opgestel is, te vermeerder.
Wat betref die beskikbaarheid van water, het Mabuza beveel dat die departement van menslike nedersettings, water en sanitasie meer boorgate sink.
Die regering gaan ook met Land Bank vergader om maniere te vind om hulp te verleen aan boere wat weens die droogte nie hul betalings kon byhou nie. Verskeie departemente gaan saamwerk om die kwessies rakende die verklaring van 'n droogte in die Noord-Kaap en die klassifisering daarvan uit te stryk.
"Dié gesamentlike en spoedige reaksie deur ons regering oor kwessies wat in die parlement geopper is, wys die land kan vinnig vorentoe beweeg wanneer ons saamwerk en kwessies prioritiseer wat ons almal raak," het Mabuza gesê.
Mabuza het as deel van sy besoek aan die provinsie ook verteenwoordigers van die Khoi-San-gemeenskap ontmoet, wat onder meer probleme met die afhandeling van uitstaande grondeise met hom bespreek het.
Die adjunkpresident is vergesel deur die minister van landbou, Thoko Didiza, die Noord-Kaapse premier, Zamani Saul, asook lede van die provinsiale uitvoerende gesag en senior staatsamptenare.
Maroela Media het vroeër berig inwoners en organisasies in die Noord-Kaap kla dat die regering voete sleep om hulp aan die streek te verleen. Die provinsie is nog nie tot rampgebied verklaar nie.
R30 miljoen vir die hele Noordkaap, R2.3 MILJARD vir die SABC. Prioriteite
Met vorige staat droogtehulp weet ek watter boere alleenlik gehelp is in daai omgewing. Grondhervorming ne ? Haha daars baie grond wat die Iere uitgekoop het vir opkomende boere naby Aggeneys ……… dit le nog steeds net so verlate. Afbreek is al wat hulle ken.
Boorgate sink. Wie gaan die krag betaal vir pompe
Dit is hartseer om die ellende van mens en dier te aanskou. Politieke gewin moes eers verkry word voordat opgetree word. Die interessante is dat dieselfde dag wat die R30 miljoen hulp aangekondig word die SABC 'n hulppakket van oor 'n miljard ontvang. My en jou belastinggeld.
Ek wens belasting het soos die kerk gewerk, dat jy as individu kan sê waar jou bydrae gebruik moet word…